Astma ble også naturlig nok et tema under pressens møte med langrennsjentene på Kvitfjell. Martin Johnsrud Sundby ble i sommer dømt for brudd på antidopingreglene som følge av at han ikke hadde søkt om medisinsk fritak for bruk av astmamedisin.

Har ikke astma selv

Dopingpanelet i Det internasjonale skiforbundet (FIS) frikjente nordmannen, men WADA anket avgjørelsen inn for Idrettens voldgiftsrett (CAS), der han ble felt.

Siden har debatten rundt medisinbruken i det norske langrennslandslaget rast.

Therese Johaug har ikke astma selv, men har flere ganger fått behandling for luftveisproblemer i samråd med legene.

Norges Skiforbund har satt ned et eksternt utvalg som skal evaluere de medisinske rutinene – det er Johaug glad for.

– Jeg er glad for at dette er gjort og for at vi nå får en rapport som vil belyse de vi gjør, sier hun.

– Jeg tar aldri noe uten å sjekke

Selv forteller Therese Johaug at hun er svært påpasselig og at hun alltid har vært det.

– Jeg tar aldri noe jeg får tilbudt eller kommer over uten å sjekke det først. Enten det er en salve eller en te, sier hun.

Johaug er klar på at det er utøveren selv som har ansvaret.

Selv har hun slitt mye med munnsår og fått flere innspill på salver og kremer som kan være lindrende og forebyggende. Da er hun ekstra påpasselig.

– Jeg sjekker både én, to og tre ganger, sier hun.